Γέφυρα Εκκάρας (σιδηροδρομική)

Η σιδηροδρομική γέφυρα Εκκάρας (ΣΓ26) είναι η μεγαλύτερη καλωδιωτή σιδηροδρομική γέφυρα των Βαλκανίων. Βρίσκεται στο βόρειο τμήμα της περιφερειακής ενότητας Φθιώτιδας, επί της σιδηροδρομικής γραμμής Αθηνών - Θεσσαλονίκης, στο τμήμα Λειανοκλάδι - Δομοκός μεταξύ των σταθμών Αγγειών και Θαυμακού. Η μελέτη για το έργο εκπονήθηκε από Έλληνες μηχανικούς. Την κατασκευή της γέφυρας ανέλαβε η ΑΚΤΩΡ. Οι εργασίες κατασκευής της ξεκίνησαν το 1996 και ολοκληρώθηκαν στο τέλος του 2018, ενώ τα εγκαίνιά της τελέστηκαν στις 29 Ιανουαρίου 2019. Η σιδηροδρομική γέφυρα Εκκάρας, μήκους 404,80 μέτρων, αποτελεί τη μεγαλύτερη καλωδιωτή σιδηροδρομική γέφυρα των Βαλκανίων. Πρόκειται για χαλύβδινη τοξωτή γέφυρα τριών ανοιγμάτων που κατασκευάστηκε με τη μέθοδο της τμηματικής προώθησης. Η γέφυρα εκτείνεται πάνω από το ενεργό ρήγμα της Εκκάρας, γεγονός που τονίζει τον ιδιαίτερο βαθμό κατασκευαστικής δυσκολίας, λόγω της ανάγκης για πρόβλεψη και αντιμετώπιση μεγάλων σεισμικών δονήσεων, οι οποίες είναι συνηθισμένες στην περιοχή. Αποτελείται από τρία αμφιέρειστα τόξα πάνω σε βάθρα οπλισμένου σκυροδέματος. Έχει ύψος 70 μέτρα και κατάστρωμα πλάτους 18,02 μέτρων. Οι κύριες διαμήκεις δοκοί (ελκυστήρες), τα τόξα και οι αναρτήρες είναι χαλύβδινοι, ενώ οι εγκάρσιες διαδοκίδες σύμμικτες με την πλάκα κυκλοφορίας των συρμών. Παραπομπές